Zeitz se uitvoerende hoof uit | Netwerk24
Zeitz se uitvoerende hoof uit
17 Mei 2018 16:29
Mark Coetzee, uitvoerende direkteur en hoofkurator van die Zeitz MOCAA in Kaapstad, het bedank ná sy skorsing Woensdag.
Geen volledige besonderhede is bekend gemaak nie.
Zeitz MOCAA in die silo-distrik van die V&A Waterfront. Foto: Iwan Baan
Volgens Tamra Veley, woordvoerder van die trustees van die Zeitz-kunsmuseum, word ondersoek ingestel na sy professionele gedrag. Sy is genader om meer besonderhede, maar sy het volstaan daarmee dat dit ’n interne proses is waar die regte prosedure gevolg moet word.
“Enigiets ander sal onvanpas wees,” het sy gesê.
Die trustees het aangekondig dat Azu Nwagbogu in die tussentyd die rol van hoofkurator en direkteur oorneem. Nwagbogu is tans die adjunkkurator.
Die Zeitz-kunsmuseum in die silo-distrik van die V&A Waterfrontgebied het in September verlede jaar oopgemaak. Die omvang en prestige van die mu­seum het al daartoe gelei dat daarna as Afrika se eie Tate Modern verwys word. Belangstelling was van die begin af groot en binne die eerste maand ná die opening het meer as 70 000 mense dit besoek. Dit huisves die grootste versameling kontemporêre Afrika-kuns in Afrika. Werk van onder andere Nandipha Mntambo‚ Mohau Modisakeng‚ Athi-Patra Ruga‚ Jody Paulsen en Edson Chagas is te sien. Netwerk24 het met Coetzee probeer kontak maak, maar hy het nie op e-posse reageer nie.
Zeitz Mocaa . . . gaan kyk liewer self
Zeitz-museum vernoem galery na Bra Hugh